Komisijos sprendimas
2003 m. spalio 15 d.
nustatantis specialius reikalavimus, reglamentuojančius Olandijos Antilų kilmės žuvininkystės produktų importą
(pranešta dokumentu Nr. C(2003) 3649)
(Tekstas svarbus EEE)
(2003/762/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], su paskutiniais pakeitimais, padarytais Reglamentu (EB) Nr. 806/2003 [2], ypač į jos 11 straipsnį,
kadangi:
(1) Komisijos vardu Olandijos Antiluose buvo atliktas sąlygų, kuriomis žuvininkystės produktai yra gaminami, sandėliuojami ir siunčiami į Bendriją, patikrinimas.
(2) Olandijos Antilų teisės aktų reikalavimai dėl žuvininkystės produktų veterinarinio patikrinimo ir jų monitoringo gali būti laikomi lygiaverčiais Direktyvoje 91/493/EEB nustatytiems reikalavimams.
(3) Visų pirma, Visuomenės sveikatos ir socialinės plėtros ministerijos Visuomenės sveikatos inspekcija (VSI) gali veiksmingai tikrinti, kaip įgyvendinami galiojantys teisės aktai.
(4) VSI pateikė oficialias garantijas, kad laikomasi Direktyvos 91/493/EEB priedo V skyriuje nustatytų žuvininkystės produktų veterinarinės kontrolės ir monitoringo standartų, ir kad vykdomi higienos reikalavimai, kurie yra lygiaverčiai toje direktyvoje nustatytiems reikalavimams.
(5) Tikslinga pagal Direktyvą 91/493/EEB nustatyti išsamias nuostatas dėl žuvininkystės produktų, importuotų į Bendriją iš Olandijos Antilų.
(6) Taip pat būtina parengti patvirtintų įmonių, žuvų perdirbimo laivų arba šaldymo sandėlių sąrašą ir laivų-šaldiklių sąrašą pagal 1992 m. birželio 16 d. Tarybos direktyvos 92/48/EEB, nustatančios būtiniausius higienos reikalavimus, taikomus tam tikruose laivuose sugautiems žuvininkystės produktams, atsižvelgiant į Direktyvos 91/493/EEB [3] 3 straipsnio 1 dalies a punkto i papunktį, reikalavimus. Šie sąrašai turėtų būti sudaromi remiantis pranešimu, kurį Komisijai pateikia VSI.
(7) Tačiau patikrinimų metu nė viena įmonė nepatvirtinta atitinkančia Bendrijos teisės aktus, be to, tikrinimo grupė negalėjo patikrinti, ar kompetentingos institucijos gali tikrinti įmones. Todėl įmonės bus įtraukiamos į sąrašą tik jas įvertinus.
(8) Šį sprendimą tikslinga pradėti taikyti praėjus 45 dienoms nuo jo paskelbimo, numatant būtiną pereinamąjį laikotarpį.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Visuomenės sveikatos ir socialinės plėtros ministerijos Visuomenės sveikatos inspekcija (VSI) - tai Olandijos Antilų institucija, kuri yra kompetentinga patikrinti ir patvirtinti, kad žuvininkystės produktai atitinka Direktyvos 91/493/EEB reikalavimus.
2 straipsnis
Į Bendriją iš Olandijos Antilų importuoti žuvininkystės produktai turi atitikti 3, 4 ir 5 straipsniuose nustatytus reikalavimus.
3 straipsnis
1. Prie kiekvienos siuntos pridedamas I priede pateiktą pavyzdį atitinkantis veterinarijos sertifikato originalas su numeriu, surašytas viename lape, tinkamai užpildytas, pasirašytas, įrašant datą.
2. Sertifikatas surašomas bent viena valstybės narės, kurioje atliekami patikrinimai, valstybine kalba.
3. Sertifikate turi būti VSI atstovo vardas, pavardė, pareigos, parašas bei oficialus antspaudas, o šių įrašų bei antspaudo spalva turi skirtis nuo teksto spalvos.
4 straipsnis
Žuvininkystės produktai turi būti pagaminti II priede nurodytuose patvirtintuose žuvų perdirbimo laivuose arba registruotuose laivuose-šaldikliuose.
5 straipsnis
Ant visų pakuočių neištrinamomis raidėmis turi būti užrašyti žodžiai "OLANDIJOS ANTILAI" ir kilmės žuvų perdirbimo laivo arba laivo-šaldiklio patvirtinimo (registracijos) numeris, išskyrus jei tai nefasuoti sušaldyti žuvininkystės produktai ir produktai, skirti konservams gaminti.
6 straipsnis
Įmonės į II priedo sąrašą įtraukiamos tik atsižvelgiant į Bendrijos įvertinimo rezultatus.
7 straipsnis
Šis sprendimas taikomas nuo 2003 m. gruodžio 8 d.
8 straipsnis
Šis sprendimas skirtas valstybėms narėms.
Priimta Briuselyje, 2003 m. spalio 15 d.